
„Făcutu-ne-ai pe noi pentru Tine, Doamne şi neliniştit 
este sufletul meu până nu se va odihni întru Tine! ” 1 


Iubiţii noştri fii duhovniceşti, 

Sub bolţile sfintelor noastre lăcaşuri, an de an, ne întâlnim 
pentru a ne ruga împreună, slăvind pe Dumnezeu şi pentru a da 
glas, prin cântări, bucuriei celei mari a omenirii, bucuria de la 
Naşterea Domnului Hristos. Adâncă recunoştinţă se cuvine să 
aducem acum Sfintei Treimi pentru marea iubire şi milostivi¬ 
re revărsată peste întreaga creaţie. Căci aceasta este Sărbătoa- 

1- Fericitul Augustin, Mărturisirii trad. de pr. prof. Nicolae Barbu, în P.S.B., voi 64, 
Edit. IBMOR, Bucureşti, 1985, p. 63; 

rea Naşterii Domnului, milă şi bunătate fără de margini, după 
cum ne vesteşte dintru început sinaxarul praznicului de astăzi: 
„ Bunul Dumnezeu, văzând neamul omenesc chinuit de diavol, 

I S-a făcut milă de el ... ” şi a trimis în lume pe Fiul Său, cel 
Unul Născut, ca să mântuiască lumea. Mărturie despre aceasta 
aduce şi Sfântul Apostol Ioan zicând: „ Şi noi am văzut şi măr¬ 
turisim că Tatăl a trimis pe Fiul, Mântuitor al lumii ” 2 . 

Născut din Tatăl mai înainte veci, Fiul a venit în lume tot 
prin naştere, dar luând trup omenesc din Fecioara Maria, care 

II naşte, mai presus de fire, după cum vestea cu mult înainte 
proorocul Isaia: „Iată, Fecioara va lua în pântece şi va naşte fiu 
şi vor chema numele lui Emanuel” 3 . Acest Fiu, Unul-Născut, 
venind în lume, ne-a descoperit pe Dumnezeu: „Pe Dumnezeu 
nimeni nu L-a văzut vreodată; Fiul cel Unul-Născut, Care este 
în sânul Tatălui, Acela L-a făcut cunoscut” 4 . El a împărtăşit 
oamenilor viaţa veşnică de la Dumnezeu: „Şi aceasta este 
mărturia, că Dumnezeu ne-a dat viată veşnică si această viată 

y 9 y y 

veşnică este în Fiul Său” 5 . Ne-a învătat că iubirea fată de 

y 3 5 

Dumnezeu şi iubirea faţă de aproapele sunt cele mai înalte 
porunci pe care trebuie să le împlinească oamenii pe pământ: 
„ Şi a-L iubi pe Dumnezeu din toată inima, din tot sufletul, din 
tot cugetul şi din toată puterea şi a iubi pe aproapele tău ca 
pe tine însuţi este mai mult decât arderile de tot şi decât toate 
jertfele” 6 . Şi, voind să lămurească pe ucenicii Săi cu privire la 
dorinţa de mărire, care pune adesea stăpânire pe sufletul multor 
oameni, Cel născut ca un prunc Le-a spus că adevărata mărire 

2. I Ioan IV, 14; 

3. Isaia VII, 14; 

4. Ioan I, 18; 

5. I Ioan V, 11; 

6. Marcu XII, 33; 

se dobândeşte prin virtutea de a te smeri ca un copil, smerenie 
fără de care nimeni nu poate deveni fiu al Părintelui Ceresc: 
„Şi chemând la Sine un prunc, l-a pus în mijlocul lor... Deci 
cine se va smeri pe sine ca pruncul acesta, Acela este cel mai 
mare în împărăţia cerurilor ” 1 . 

Un an se încheie şi altul nou stă gata să înceapă. 
Facem socoteala nevoinţelor noastre, a bucuriilor şi a întristări¬ 
lor din anul care a trecut şi ne pregătim pentru un nou început. 
Medităm şi ne reculegem, încercând să facem cele mai bune 
alegeri pentru viaţa noastră. Sub povara grijilor lumeşti nu ne 
gândim la suflet şi la mântuire. De aceea Sărbătoarea Sfintei 
întrupări este vreme de a încerca să găsim adevăratul sens al 
vieţii noastre, rostul nostru pe acest pământ. Potrivit învăţăturii 
Sfintei noastre Biserici omul este alcătuit din trup pământesc şi 
din suflet dăruit din suflarea de viaţă a lui Dumnezeu. Astfel, 
omul este orientat în sus, spre cer, fiind înzestrat de Dumnezeu 
cu o nelinişte sfântă, cu un dor după cer. Acest dor nu-i dă omu¬ 
lui odihnă şi pace în această lume trecătoare. El va căuta mereu 
lumea cerească, pe Creatorul şi Dumnezeul său. 

Această stare de nelinişte şi de căutare a omului a fost 
surprinsă magistral de Fericitul Augustin atunci când spune: 
„Făcutu-ne-ai pe noi pentru Tine , Doamne, şi neliniştit este 
sufletul meu până nu se va odihni întru Tine ! ” La acest strigăt 
răspunde glasul plin de iubire şi dătător de nădejde al Mântuito¬ 
rului Hristos pe care şi noi îl auzim zicând: „ Veniţi la Mine toţi 
cei osteniţi şi împovăraţi şi Eu vă voi odihni pe voi ” 7 8 . înţelegem 
aşadar, că aceasta este vocaţia noastră si rostul în viată al unui 

5 5 5 

adevărat creştin: acela de a-L căuta pe Dumnezeu cu toată fiinţa 


7 - Matei XVIII, 2, 4; 

8 * Matei XI, 28; 

sa şi de a trăi viaţa în aşa fel încât sufletul său să devină i es i e 
caldă şi curată în care Dumnezeiescul Prunc să se nască. 

începutul căutării lui Dumnezeu este făcut tot de Bl 
căci El ne caută pe noi mai întâi. Prin neascultare păcătuind î n 
rai şi, sub povara ruşinii păcatului fiind, nu Adam îl caută p e 
Dumnezeu să-i spună „ Doamne, am greşit! Te rog, iartă-mă! ” 
ci Dumnezeu îl caută pe Adam strigându-1 „Adame, unde eşti? ” 
înţelesul acestei întrebări nu este „ în ce loc eşti ”, ci este acela 
de „ ce ai făcut? ”, „ în ce stare ai ajuns ?”. Nu oaia cea pierdută 
pleacă în căutarea păstorului, ci Păstorul cel Mare al oilor lasă 
cetele cereştilor şi netrupeştilor Puteri şi pleacă cerurile cobo- 
rându-Se pe pământ în căutarea oii celei pierdute, a omului 
care a rătăcit calea şi care, fără ajutor de sus, nu o mai poate 
găsi. întruparea Fiului lui Dumnezeu ne dă putinţa şi cunoştin¬ 
ţa de a pleca în căutarea lui Dumnezeu. „Naşterea Ta Hristoase 
Dumnezeul nostru răsărit-a lumii lumina cunoştinţei ” răsună 

troparul praznicului de astăzi. 

/\ 

înainte de venirea lui Hristos pe pământ starea omenirii 
nu era atât aceea de căutare a lui Dumnezeu ci, mai ales, aceea 
de aşteptare, de dor, de sete după Dumnezeu, fără posibilitatea 
de a-şi potoli această sete. De aceea imnografii acestui slăvit 
Praznic îl numesc pe Pruncul Sfânt „Aşteptarea neamurilor ” 9 
şi, teologhisesc, zicând în acelaşi sens: băutura cea nouă 
după care David, de demult, însetând, a poftit să o bea vine 
să izvorască în peştera Betleemului şi să potolească setea, 
care a fost mai înainte în sufletul lui Adam şi al lui David, din 
care, după trup se naşte Hristos ” 10 . 


9. Mineiul pe Decembrie, Stihiraglas 1 , p. 383; 

10. Ibidem, Cântarea a 4-a , p. 306; 

Odată cu Naşterea Domnului Hristos, aşteptarea se 
transformă în împlinire. Chiar şi „pământul” cel blestemat de 
Dumnezeu, care rodeşte „spini şi pălămidă” 11 , exilul celor 
osândiţi, primeşte pacea. Vestea vine tot de sus, o aduc Sfinţii 
îngeri: „Slavă întru cei de sus lui Dumnezeu şi pe pământ 
pace y între oameni bunăvoire! ” 12 . Noi primim „ lumina cunoş¬ 
tinţei ”, iar magii, cei de Dumnezeu căutători, primesc steaua şi, 

/V /v 

căutându-L, II şi găsesc. Şi noi II vom afla dacă vom înţelege 
că „ taina cea din veac ascunsă ” astăzi, pentru noi şi pentru a 
noastră mântuire, s-a arătat. Au înţeles-o dreptul Iosif şi păstorii 
cei cu sufletul curat, au înţeles-o magii cei înţelepţi, a înţeles-o 
chiar înainte de a-şi da duhul, tâlharul cel răstignit de-a dreapta 
Mântuitorului, a înţeles-o Sfântul Apostol Pavel pe drumul 
Damascului. De asemenea, au înţeles pe deplin această negrăită 
taină toţi Sfinţii şi Mucenicii Sfintei noastre Biserici care au 
avut convingerea că scurta fiinţare a omului pe acest pământ 
nu este altceva decât un drum de pe pământ la cer, o sfântă 
cărare ce duce de la chip la asemănare. în schimb, Irod nu a 
înţeles Taina Sfintei întrupări şi, deşi L-a căutat, nu L-a aflat pe 
Pruncul Sfânt, după cum nici Iuda „cel rău credincios n-a vrut 
să înţeleagă 

Ne putem întreba, noi creştinii de astăzi, cum putem să 
ajungem la înţelegerea Tainei Sfintei întrupări. Un prim pas 
este asumarea evenimentului sfânt. Domnul Hristos S-a născut 
pentru mântuirea tuturor oamenilor. Dar, pentru ca acest eveni¬ 
ment să devină lucrător în noi, el trebuie asumat de fiecare creş¬ 
tin în parte. Omul trebuie să se deschidă liber lui Dumnezeu, 
ca Dumnezeu să lucreze în el. Nu putem tăgădui nici unul 

ll ‘ Facere III, 17-18; 

12 - Luca II, 14; 

dintre noi că există în sufletul nostru dorinţa de a preamări 
pe Dumnezeu, dorinţa după pacea adevărată, dorinţa de a gândi 
drept şi de a simţi adevărul lui Dumnezeu, dorinţa de a dovedi 
prin faptele noastre că suntem creaţi după chipul lui Dumnezeu. 
Dai; parcă în sufletele noastre, ispitele şi greutăţile acestei lumi 
ţin sub lacăte grele tot ce este mai bun şi mai frumos în noi. 

Prunc Sfânt care, pentru noi, astăzi Se naşte, are tocmai 
această putere, să descătuşeze sufletul nostru pentru a scoate 
la lumină tot ce este preţios, curat şi sfânt în fiinţa noastră. 
Trebuie doar să asumăm evenimentul, să-l facem al nostru, 
să-l trăim în chip cât mai desăvârşit, încât să putem rosti din 
adâncul inimii, cu toată credinţa, asemenea Sfinţilor Apostoli: 
„ Doamne, iată noi am lăsat toate şi am urmat Ţie ” 13 . Această 
renunţare la toate şi urmare a Domnului implică o nouă cale, 
o nouă condiţie existenţială, un nou mod de viată. 

Naşterea Domnului nostru Iisus Hristos, deşi s-a petrecut 
istoric, în timp, nu încetează să ofere, an de an, fiecăruia din¬ 
tre noi, şansa unui nou început. Actualitatea duhovnicească a 
Naşterii Fiului lui Dumnezeu este evidenţiată de imnografii 
Sfintei Sărbători care grăiesc: „ Fecioara astăzi pe cel mai 
presus de fiinţă naşte” 14 , „Astăzi Hristos în Betleem Se naşte 
din Fecioara. Astăzi Cel fără de început Se începe şi Cuvântul 
Se întrupează ” 15 . Cuvântul „ astăzi ” devine pentru cei credin¬ 
cioşi bucuria unei noi şanse, a unei noi vieţi cu Hristos şi în 
Hristos, un început de drum care porneşte de aici şi, prin credinţă 
şi fapte bune, merge către împărăţia lui Dumnezeu. 


13. MarcuX, 28; 

14. Mineiul pe Decembrie, Condacul, glasul al 3-lea, p. 390; 

15. Ibidem, Slavă... Şi acum, glasul al 2-lea, p. 395; 

Dreptmăritori creştini, 

Prin întruparea Mântuitorului Hristos apune o lume şi 
alta se naşte; se stinge o împărăţie a păcatului şi a morţii şi se 
instaurează una a mântuirii şi a vieţii. Naşterea Domnului nu 
este o sărbătoare ca oricare alta, ci ea este singura sărbătoare 

/V 

care vine din cer. In timp ce toate celelalte pleacă de pe pământ 
spre cer, aceasta este singura care coboară din cer. Sfinţii Părinţi 
ai Bisericii noastre, păstrători şi apărători ai dreptei credinţe, 
care au vărsat lacrimi şi sudori, adunând în sufletele lor stropi 
de lumină şi comori de înţelepciune şi viaţă, au numit-o pe 
drept cuvânt „ temelie a tuturor sărbătorilor ” Sfântul Ioan 
Gură de Aur, înfruntând pe ereticii vremurilor sale care negau 
dumnezeirea Fiului lui Dumnezeu, arată cât de mare şi de 
necuprinsă cu mintea este minunea Sfintei întrupări spunând: 
„Naşterea Domnului este cea mai cinstită şi cea mai înfrico¬ 
şătoare decât toate sărbătorile. De la această sărbătoare au 
> 

luat început: Teofania, adică Botezul Domnului; Pastile cele 
Sfinte şi Rusaliile. Dacă Hristos nu S-ar fi născut după trup, 
nu S-ar fi botezat, adică Bobotează; nu S-ar fi răstignit, adică 
Pastile; nu ar fi trimis Duhul, adică Cincizecimea. Prin urma¬ 
re, din sărbătoarea Naşterii Domnului izvorăsc aceste praz¬ 
nice, aşa cum dintr-un izvor curg felurite râuri. Dar nu numai 
pentru această pricină e drept să se bucure ziua aceasta de 
întâietate între sărbători, ci şi din pricină că ceea ce s-a pe¬ 
trecut într-însa e mai înfricoşător decât în celelalte. Era firesc 
ca Hristos să moară, odată ce S-a făcut om; chiar dacă n-a 
făcut păcat, totuşi a luat trup muritor. Dar să fie Dumnezeu şi 
s ă voiască să fie om şi să sufere să Se coboare atâta, cât nici 
mintea n-o poate primi, aceasta este ceea ce ne umple de frică 

şi de spaimă ” 16 . 

Dacă am crede că aceste cuvinte ale Sfântului Părinte 
sunt potrivite numai pentru vremurile păstoririi sale mult ne-am 

păgubi. Ele sunt la fel de vii şi de actuale întocmai ca minunea 

/\ 

întrupării Domnului şi ni se adresează şi nouă, celor de astăzi. 
Frica şi teama care ne-ar cuprinde gândind la smerenia fără de 
seamăn a Fiului lui Dumnezeu care Se face Om pentru ca noi 
să ne facem „ părtaşi dumnezeieştii firi ” se cuvine să trezească 
în noi un sentiment de responsabilitate deosebită. Unei aseme¬ 
nea mari iubiri a lui Dumnezeu faţă de noi suntem datori să-i 
răspundem cu toată dispoziţia noastră sufletească, conştienţi de 
harul pe care l-am primit. Dacă cea de-a doua Persoană a Sfintei 
Treimi a părăsit slava dumnezeiască spre a se împărtăşi de lutul 
nostru, spre a noastră mântuire şi noi suntem obligaţi, la rândul 
nostru, să imităm smemia Sa, spre a dobândi mântuirea. 

Dar, pentru a ne bucura de această mântuire suntem 
chemaţi la o conformitate voită, prin exerciţiul libertăţii noas¬ 
tre, cu lucrările harului lui Hristos. Pe scurt spus, pentru a ne 
împărtăşi de roadele Naşterii Fiului lui Dumnezeu ne sunt 
necesare faptele credinţei. 

Asupra acestor învăţături ne îndeamnă să poposim 
Sfântul Teolipt, luminătorul Filadelfiei, atunci când zice: „întru- 

s\ 

pându-Se, Dumnezeu Cuvântul a descoperit tainele împărăţiei 
cereşti şi a arătat în preacuratul Său trup lucrurile mântuirii. 
Pentru ca vieţuind pe urmele Lui să intrăm împreună cu El 
în odaia de nuntă a slavei, făcându-ne comoştenitori ai Lui 
potrivit bogăţiei harului şi bunătăţii Lui faţă de noi. Vezi, aşa¬ 
dar, lucrurile uimitoare făcute din pricina ta şi înnoieşte-te du- 

16. Sfântul Ioan Gură de Aur, Cuvântări împotriva anomeilor. Către iudei, Editura 
IBMBOR, Bucureşti, 2007, p. 99; 

ţiovniceşte, ca să nu cazi din harul de care te-ai învrednicit ” 17 . 

Taina Naşterii Domnului nostru lisus Hristos, ca arătare 
a iubirii şi bunătăţii covârşitoare a lui Dumnezeu faţă de 
oameni, ne aduce multă lumină şi multă speranţă în suflet şi 
ne îndeamnă la înnoire duhovnicească, la o neîncetată lucrare 
a faptelor bune. Naşterea Domnului din Preacurata Fecioară, 
colindele, datinile, bradul de Crăciun, prospeţimea Anului Nou, 
apele sfinţite ale Bobotezei, sunt o chemare la o înaltă trăire du¬ 
hovnicească. Ele sunt menite să ne abată de la grijile mărunte 
şi deşarte şi să ne amintească faptul că putem fi mai buni, mai 
frumoşi şi mai curaţi sufleteşte. Cu tristeţe, vedem că sunt şi 
creştini care sărbătoresc un Crăciun fără Hristos, o Bobotează 
fără aghiasmă şi un An Nou plin de desfătări şi petreceri, de 
multe ori conturate ca un stil de viaţă. Aceştia, în loc să împli¬ 
nească adevăratele jertfe ale Domnului: mila şi iubirea faţă 
de cei aflaţi în necazuri şi nevoi, se întorc de la Liturghia de 
Crăciun numai pentru a mânca, pentru a bea şi a se veseli, ofe¬ 
rind cadouri celor dragi şi trăind viaţa pe mai departe într-un 
mediu confortabil şi liniştit. Acestor creştini şi nouă tuturor un 
alt Sfânt Părinte al Bisericii ne dă povaţă spre duhovnicească 
întărire, spunând: „Sărbătoare bună şi lui Dumnezeu plăcută 
este unde împreună serbează Hristos, unde se săvârşesc sărbă¬ 
torile Lui şi se cinstesc Dumnezeieştile Scripturi. Şi împreună 
serbează Hristos acolo unde creştinii sunt adunaţi întru Numele 
Său, întru dragoste, fără de vrajbă şi făţărnicie. împreună 
serbează Hristos acolo unde săracii sunt ajutaţi, unde sărmanii 
sunt mângâiaţi, unde străinii sunt primiţi” l8 . 

17. Sfântul Teolipt al Filadelfiei, Despre viaţa ascunsă în Dumnezeu - cuvinte 
duhovniceşti, imne şi scrisori, ediţia a II-a, Editura Deisis, Sibiu, 2010, p. 372; 

18. Sfântul Efrem Şirul, Cuvinte şi învăţături , tomul II, ediţia a II-a, Editura 
bunavestire, Bacău, 2006, p. 314; 

Iubiţi fii sufleteşti, 


Sărbătoarea Naşterii Domnului vine şi trece odată cu ziua 
statornicită prăznuirii ei. Nimeni nu poate ţine timpul pe loc. 
Pentru aceea, datori suntem să ne întrebăm cu ce folos sufletesc 
am rămas noi, ce am agonisit în cămara sufletului nostru. Prin 
Sfânta Sa întrupare, Mântuitorul Hristos ne descoperă o nouă 
dimensiune a trecerii timpului. Timpul nu mai este povara pro¬ 
priei noastre finalităţi şi conştiinţa continuă a morţii, nu mai este 
drumul spre moarte, ci devine drumul spre viaţă. Astfel, fiecare 
clipă poate deveni o clipă a izbăvirii, a pocăinţei. Făcându-Se 
om asemenea nouă, afară de păcat, Dumnezeu a ales calea 
smerită de a veni la noi, pentru că El vrea ca noi să răspundem 
iubirii Sale în mod liber, nu forţaţi. El se smereşte într-atât încât 
poate fi primit sau refuzat de către noi. Izvor al luminii şi al 
vieţii, Hristos respectă libertatea persoanelor pe care le-a creat, 
nesilind pe nimeni să creadă în El, ci aşteaptă ca iubirea lor să 
deschidă ochii spirituali ai credinţei. 

Iubirea pe care Dumnezeu o aşteaptă de la noi este acea 
putere a sufletului omenesc care apropie şi uneşte pe oameni 
între ei. Iubirea cere şi ajută omului să se depăşească pe sine. 
Ea ne îndreaptă privirile spre cei din jurul nostru, ne dă putinţa 
de a-1 simţi pe aproapele nostru, de a-i înţelege nevoile şi dorin¬ 
ţele şi de a lucra spre împlinirea lor cu voie bună, căci „ iubirea 
nu caută ale sale ” 19 . Din ea porneşte îndemnul uitării de noi 
înşine şi tot ea ne pune pe umeri datoria ca,, noi cei tari să pur¬ 
tăm slăbiciunile celor neputincioşi şi să nu căutăm plăcerea 
noastră. Ci fiecare dintre noi să caute să placă aproapelui său, 
la ce este bine, spre zidire ” 20 . 

19. I Corinteni XIII, 5; 

20. Romani XV, 1 -2; 

Primul mesaj adresat nouă, oamenilor, de către îngerii 
ce j ce cântau deasupra Betleemului, evangheliştii Naşterii lui 
Hristos, a fost acesta* ,, Slavă întru cei de sus lui Dumnezeu şi 
pe pământ pace, între oameni bunăvoire! ” 21 . Vestirea de „pace” 
se referă la pacea între popoare, care prin lăcomie, sete de 
putere şi de dominaţie au provocat de-a lungul vremurilor 
atâta suferinţă în sânul omenirii. îndemnul de „ bunăvoire între 
oameni ” se referă la relaţia dintre persoane sau grupuri sociale. 
Bunăvoirea nu este altceva decât îngăduinţă, deschidere către 
celălalt, credinţa că identitatea ta ca persoană sau grup se defi¬ 
neşte prin a celuilalt, că ai în tine destulă putere să-ţi păstrezi 
intactă credinţa religioasă fără să o dispreţuieşti pe a altora. 
Altfel spus înseamnă iubire faţă de semeni, iubire care izvorăşte 
dintr-alta mai mare: iubirea fată de Dumnezeu. 

5 

Calea către „bunăvoirea între oameni ” începe de fapt 
de la familie, de la cei şapte ani de acasă . Naşterea Domnului 
ca Prunc într-o familie ne cheamă astăzi să acordăm o grijă 
deosebită familiei, mai ales în vremurile pe care le trăim. 

Criza familiei din zilele noastre, prin pierderea sfinţeniei 
căsătoriei şi prin pierderea legăturii dintre căsătorie şi naşterea 
de prunci, face ca familia să devină o formă de convieţuire 
liberă, bazată pe individualism şi realizarea de sine separată a 
soţilor, lipsită de orice comuniune a amândurora „ într-un trup ”, 
după cum a binecuvântat Dumnezeu prima familie în rai. Avem 
astăzi tot mai multe familii destrămate şi tot mai mulţi copii 
părăsiţi. Ştim însă că avem şi multe familii adevărate, cu părinţi 
iubitori şi copii cuminţi şi, tocmai de aceea, vă îndemnăm să fiţi 
veghetori la educaţia şi buna creştere a copiilor dumneavoastră. 
Oferiţi copiilor mai puţin televizor şi mai multă lectură din cărţi 
frumoase şi, pe cât se poate, pagini alese din Sfânta Scriptură. 

21 • Luca II, 14; 

Oferiti-le mai mult timp din timpul dumneavoastră, vorbiţi 
cu ei, sfatuiţi-i, învăţaţi-i să rostească cu bucurie numele lui 
Dumnezeu şi să-şi iubească Biserica, Patria şi Neamul. 

Sfânta Biserică ne cheamă cu stăruinţă să-L căutăm pe 
Dumnezeu cu toată fiinţa noastră şi, aflându-L, să lăsăm în 
urmă toate cele vechi ale noastre şi să ne înnoim duhovniceşte, 
să simţim şi să trăim cu adevărat Taina coborârii la noi a Fiului 
lui Dumnezeu, purtând în suflete bucuria şi mângâierea cu 
care au plecat păstorii de la Betleem. Să slujim cu mai multă 
sârguinţă pe aproapele nostru, arătând că am sădit şi noi iubirea 
cea adevărată în inimile noastre, în care ne dorim ca Pruncul 
Sfânt „ să se nască şi să crească, să ne mântuiască! ” 

Cu nădejdea că aceste învăţături şi îndemnuri părinteşti 
nu vor rămâne doar „ cuvinte ”, ci se vor transforma în ,, fapte ” în 
viata dumneavoastră, vă îmbrăţişăm în Hristos Domnul nostru 
şi vă dorim să petreceţi Sfintele Sărbători ale Naşterii Domnului 
şi ale Bobotezei cu pace deplină, iar Anul Nou 2019 să vă fie 
luminat şi cu spor întru toate cele de folos! 


La mulţi ani! 


Al vostru, către Domnul, pururea rugător şi de tot binele doritor, 


f GALACTION 



Episcopul Alexandriei şi Teleormanului 

Dată în reşedinţa noastră episcopală din Alexandria 
la Praznicul Naşterii Domnului Nostru Iisus Hristos, 
în anul mântuirii 2018. 











